Title: Návrh rozdelenia príjmov z privatizácie 49%-ného podielu SPP vo výške 130 000 mil
Author: pc
Company: MSPNM

Ministerstvo pre správu a privatizáciu národného majetku SR navrhuje rozdeliť výnos z privatizácie SPP, a.s. vo výške 130 000 mil. Sk nasledovne:
  
-  splatenie štátneho dlhu					52 810 mil. Sk
-  koncepcia sociálnej reformy				65 000 mil. Sk
-  realizácia štátnych záruk					  5 100 mil. Sk
-  záväzky FNM, ktoré sú zmluvne pokryté			  1 689 mil. Sk
-  kompenzácia nákladov miest a obcí na vybudovanie	  4 073 mil. Sk
    plynárenských zariadení
- rezerva (kurzové rozdiely)					  1 328 mil. Sk
 
	Návrh na použitie prostriedkov na splatenie štátneho dlhu predpokladá zo strany Ministerstva financií SR a Národnej banky Slovenska prijatie efektívneho spôsobu zabezpečenia úhrady zahraničného a domáceho štátneho dlhu. Pre rok 2002 a 2003 je splatný zahraničný štátny dlh vo výške 62 000 mil. Sk a domáci vo výške 97 000 mil. Sk. 

Návrh na použitie prostriedkov na dôchodkovú reformu predpokladá uloženie navrhovanej sumy na termínovanom korunovom vklade v NBS. Je treba zdôrazniť, že pôvodne vyčlenená suma na dôchodkovú reformu vo výške 55 000 mil. Sk bola zmenená uznesením vlády č. 167/2002 a to o čiastku vo výške výnosu z predaja 25%-ného podielu SPP, a.s., čo predstavuje sumu 1 377,55 mil. USD z celkovej kúpnej ceny 2 700 mil. USD (cca 66 327 mil. Sk). Konkrétna výška tohto 25%-ného podielu bude závisieť od kurzu USD v deň úhrady kúpnej ceny za predaj  akcií SPP, a.s. 

	Návrh na použitie prostriedkov určených na realizáciu splátok úverov so štátnou zárukou sa týka IMUNY, a.s., PT Žilina, VVB, š.p. a zabezpečí splatenie úverov voči peňažným ústavom, prostredníctvom Fondu národného majetku SR na základe “Dohôd o postúpení k dlhu v roku 2001 a v roku 2002”. V oblasti realizácie záruk sa použitím príjmov z privatizácie zásadne znížia riziká budúceho štátneho rozpočtu.

	Návrh na použitie príjmov z privatizácie pre potreby plnenia záväzkov FNM SR vychádza zo zmluvných a iných záväzkov FNM SR, ktoré sa týkajú predovšetkým úhrady cenových rozdielov za teplo a teplú úžitkovú vodu, úhrady nákladov spojených s privatizáciou SPP, a.s. 

Osobitným prípadom použitia príjmov z privatizácie je ich poskytnutie mestám a obciam na kompenzáciu na vybudované plynárenské zariadenie. Táto položka nezodpovedá záväzku vlády voči MMF nepoužiť príjmy z privatizácie na bežné výdavky, čiže na spotrebu. Je preto nutné zabezpečiť zo strany Ministerstva financií SR a Národnej banky Slovenska, aby poskytnuté prostriedky z privatizácie, boli mestám a obciam vyplatené len v súvislosti so znížením  ich dlhov voči peňažným ústavom a dodávateľom energii. Tým sa zabezpečí, že tieto prostriedky sa budú uvoľňovať priebežne a nepôjdu do verejnej spotreby, čo by zodpovedalo stanovisku MMF.

Ministerstvo pre správu a privatizáciu národného majetku SR navrhuje ako rezervu, ktorá vyplýva z predpokladaných kurzových rozdielov, použitých pri prepočte USD v čase vydania rozhodnutia a v čase úhrady kúpnej ceny za akcie SPP, a.s.

Záverom je potrebné uviesť, že v roku 2002 je  Fond národného majetku SR povinný splniť zmluvné záväzky voči peňažným ústavom vo výške cca 25 830 mil. Sk, ktoré sa týkajú splatenia štátnych dlhopisov vo vlastníctve VÚB, a.s. a splatenia úveru so štátnou zárukou súvisiaceho s nováciou záväzkov vyplývajúcich z dlhopisov Fondu národného majetku SR. Ich nesplatenie v roku 2002 môže spôsobiť cross default Fondu národného majetku SR. Z toho dôvodu aj ďalšie príjmy z privatizácie v roku 2002 bude nutné smerovať do tejto oblasti.